«Խաղաղութիւնը զոր Տէր կը պարգեւէ մարդու սրտին. այն հոգեւոր խորհուրդն է որ Խաչին զոհաբերումը կը միացնէ Յարութեան նորոգող ուժին» ըսաւ կարդինալ Փարոլին մատնանշելով «դժուար կացութեան որուն մէջ աշխարհը կ՛ապրի այսօր եւ որուն համար անհրաժեշտ է միշտ Աստուծէ հայցել խաղաղութեան պարգեւը», յարեց Ծիրանաւորը ակնարկելով յատկապէս Քորէական թերակղզիին ուր տառապանքի եւ ատելութեան երկար տարիներէ ետք վերջապէս կարելի է հնչեցնել խաղաղութիւն բառը - աւելցուց Ան ու կեդրոնացաւ խաղաղութիւն բառի իմաստին վրայ։ «Բարի կամք ունեցող մարդոց համար ան կը կառուցուի ամէն օր, առօրեայի ընտրանքներով ի ծառայութիւն արդարութեան, զօրակցութեան ու մարդկային իրաւունքներու ու արժանապատուութեան խթանումին» ըսաւ Վատիկանի Պետքարտուղարը աւելցնելով թէ «քրիստոնեաներուս համար խաղաղութիւնը նախ եւ առաջ պարգեւ մըն է որ կու գայ վերէն՝ Աստուծմէ։ Առ աւելին անիկա յայտնութիւն է Աստուծոյ ներկայութեան՝ խաղաղութեան Իշխանին» ընդգծեց Կարդինալ Փարոլին մատնանշելով նաեւ խաչի ճանապարհով ընդունուած խաղաղութեան ու այս ուղղութեամբ դիտել տալով թէ« քրիստոնէական հաւատքը մեզի կը սորվեցնէ թէ «առանց խաչի խաղաղութիւն մը Յիսուսին խաղաղութիւն չի կրնար ըլլալ»։